黄州陪子瞻遊武昌西山
作者：蘇轍
朝代：宋

paragraphs: 千里到齊安，三夜語不足。
勸我勿重陳，起遊西山麓。
西山隔江水，輕舟亂鳬鶩。
連峰多回溪，盛夏富草木。
杖策看萬松，流汗升九曲。
蒼茫大江涌，浩蕩衆山蹙。
上方寄雲端，中寺倚巖腹。
清泉類牛乳，煩熱須一掬。
縣令知客來，行庖映修竹。
黄鵝時新煮，白酒亦近熟。
山行得一飽，看盡千山綠。
幽懷苦不遂，滯念每煩促。
歸舟浪花暝，落日金盤浴。
妻孥寄九江，此會難再卜。
君看孫討虜，百戰不摇目。
猶憐江上臺，高會飲千斛。
巾冠墮臺下，坐使張公哭。
異時君再來，携被山中宿。